《人日郊游得人字》
明代·广润

锦鞯油壁竞芳辰，镜水屏山照丽人。娇鸟亦输弦管盛，明霞偏丽绮罗新。

青欺积雪将辞柳，绿畏流澌欲碍蘋。七日春光千里客，帝京行乐转伤神。

作者简介：广润，字等慈，吴兴人也。俗姓钱氏，名行道，字叔达，少负文藻，苦吟好客，名藉甚四方。耿介重气，与乡曲牴牾，以诖误下狱论死，颂系久之始得释，遂削发于云栖。